Tatoeba sentences — language code: ina
In prision ille cognosceva le scriptor pisan Rustichello, autor de novellas arthurian in francese, lingua cuje dominio ille perfectionava in viages a Anglaterra e al Terra Sancte.
Rustichello da Pisa cadeva prisionero post un defait in battalia in 1284, e quattuordece annos plus tarde dava forma scripte al memorias de Marco in le carceres del Palazzo San Giorgio, in Genova.
Scripte originalmente in lingua d’oïl, su chronica de viage esseva traducte al lingua toscan con le titulo Il Milione, un referentia a un cognome usate per le familia paterne de Marco.
Marco Polo se maritava con Donata Badoèr in 1300, habeva con illa tres filias e viveva usque al etate approximate de setanta annos. Moriva in 1324, in su casa venetian.
Un lectura de Il Milione in su version toscan evidentia similitudes morphologic inter le lingua italian del trecento e le linguas romanic occidental de hodie.
Un exemplo es le verbos de 2e e 3e conjugation in passato imperfecte, que non porta le consonante v: avea, dicea, facea, volea, potea, tenea, venía, dormía.
Alcun formas del passato perfecte es assatis simile al espaniol: fue, rendéo, morío, convertío, udío.
Anque, le pronomines clitic se postpone al verbos conjugate, como in portugese: mostrògli, miseli, truovasi, conteròvi, sonvi, portarone.
Le parolas isforzo, ispada, iscritta, ispezia, istoria, istormento, iscrivere, totes porta un vocal antecedente al s dicte “impur” per le italianos.
Quando on compara le parolas portugese lhe, verdade, pode a lor equivalentes espaniol le, verdad, puede, on verifica que iste mesme typos de oscillation se dava in le varietates iberic del latino vulgar.
Un tracto syntactic notabile es le uso de egli como subjecto formal (equivalente a il in francese e Interlingua): egli è vero che... (il es ver que...).
Le vocabulario presenta un serie de parolas commun al moderne linguas iberic, ma non plus usual in italiano.
Ora io vos contara un meravilia que eveniva in Baudac e Mosul.
In le anno 1275 il habeva in Baudac un califa qui multo odiava al christianos (e isto es natural al saracenos).
E ille pensava de facer le christianos devenir saracenos, o mesmo occider les totes, e habeva pro illo su consilieros saracen.
Tunc le califa les mandava al christianos, qui esseva plus ultra.
In un Evangelio ille trovava que, si un christiano ha tante fide como un grano de mustarda, per su predica a Deo, ille pote facer duo montanias junger se.
Le christianos diceva que isto era ben ver.
Inter vos totes il debe haber tante fide como un grano de mustarda, diceva le califa.
Que vos face remover se celle montania o io occidera a vos totes, o vos devenira saracenos, perque illes qui non ha fide debe esser morte.
E donava a illes le termino de dece dies.
Quando le christianos audiva lo que le califa diceva, illes habeva grandissime timor e non sapeva lo que facer.
Totes se reuniva, parves e grandes, homines e feminas, le archiepiscopo e le episcopo e le prestres, qui era multes.
Illes attendeva octo dies, totes in oration, que Deo les adjutava e protegeva de un morte tanto cruel.